title: KOMMISSIONENS GENNEMFØRELSESFORORDNING (EU) …/… om udvidelse af de særlige garantier vedrørende Salmonella spp., der er omhandlet i Europa-Parlamentets og Rådets forordning (EF) nr. 853/2004, til også at omfatte kød af slagtekyllinger (Gallus gallus) bestemt til Danmark

text:
               KOMMISSIONENS GENNEMFØRELSESFORORDNING (EU) …/…

               af 28.2.2018

               om udvidelse af de særlige garantier vedrørende Salmonella spp., der er omhandlet i Europa-Parlamentets og Rådets forordning (EF) nr. 853/2004, til også at omfatte kød af slagtekyllinger (Gallus gallus) bestemt til Danmark

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer
                  1
               , særlig artikel 8, stk. 3, litra b), og

               ud fra følgende betragtninger:

               (1)Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder med særlige garantier for visse animalske fødevarer bestemt til det finske og det svenske marked. Fødevarevirksomhedsledere, der agter at markedsføre kød af bestemte dyr i de pågældende medlemsstater, skal således overholde visse bestemmelser vedrørende salmonella. Det fastsættes ligeledes, at sendinger af sådant kød skal ledsages af et handelsdokument, hvoraf det fremgår, at der er foretaget en mikrobiologisk undersøgelse med negativt resultat i overensstemmelse med EU-lovgivningen.

               (2)Derudover er disse særlige garantier præciseret i Kommissionens forordning (EF) nr. 1688/2005
                  2
               , idet der fastsættes særlige regler for udtagning af prøver af sådant kød og mikrobiologiske metoder til undersøgelse af disse prøver. Forordningen indeholder desuden et handelsdokument, der skal ledsage sendinger af kødet.

               (3)Den 5. oktober 2007 indgav Fødevarestyrelsen en ansøgning til Kommissionen om tilladelse til at indføre særlige garantier i Danmark med hensyn til salmonella i kød af slagtekyllinger (Gallus gallus) for hele Danmark i overensstemmelse med forordning (EF) nr. 853/2004. Ansøgningen indeholder en beskrivelse af det danske program for bekæmpelse af salmonella i kød af slagtekyllinger (Gallus gallus).

               (4)På et møde den 18. juni 2008 vedtog Den Stående Komité for Fødevarekæden og Dyresundhed et arbejdsdokument fra Kommissionens tjenestegrene med retningslinjer for minimumskrav til programmer for bekæmpelse af salmonella, der ligestilles med dem, der er godkendt for Sverige og Finland for så vidt angår kød og æg af Gallus gallus ("Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus")
                  3
                (i det følgende benævnt "retningslinjerne").

               (5)Det danske program for bekæmpelse af salmonella i kød af slagtekyllinger (Gallus gallus) anses for at være ligestillet med det, der er godkendt for Finland og Sverige, og følger retningslinjerne. Forekomsten af salmonella i danske avlsflokke af Gallus gallus oversteg imidlertid den øvre grænse, der er foreslået i retningslinjerne, og kunne derfor ikke anses for at være ligestillet med situationen i Finland og Sverige.

               (6)Den 6. februar 2017 indsendte Fødevarestyrelsen data om forekomst af salmonella i avlsflokke under opdræt, voksne avlsfugle, slagtekyllinger og kød af Gallus gallus i perioden 2011-2016. Forekomsten i 2015-2016 oversteg ikke de øvre grænser fastsat i retningslinjerne.

               (7)De særlige garantier bør derfor udvides til at omfatte sendinger af kød af slagtekyllinger (Gallus gallus) til Danmark. Desuden bør reglerne i forordning (EF) nr. 1688/2005 vedrørende udtagning af prøver af sådant kød, de mikrobiologiske metoder til undersøgelse af prøverne samt handelsdokumentet finde anvendelse på de pågældende sendinger.

               (8)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1

               Danmark gives tilladelse til at anvende de særlige garantier vedrørende Salmonella spp. som omhandlet i artikel 8, stk. 2, i forordning (EF) nr. 853/2004 på sendinger af kød, jf. punkt 1.1 i bilag I til nævnte forordning, af slagtekyllinger (Gallus gallus) bestemt til Danmark.

               Artikel 2

               Sendinger af kød som omhandlet i artikel 1 skal ledsages af et handelsdokument, som er i overensstemmelse med modellen i bilag IV til forordning (EF) nr. 1688/2005.

               Artikel 3

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 28.2.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 139 af 30.4.2004, s. 55.

                     (2)

                        Kommissionens forordning (EF) nr. 1688/2005 af 14. oktober 2005 om gennemførelse af Europa-Parlamentets og Rådets forordning (EF) nr. 853/2004 for så vidt angår særlige garantier vedrørende salmonella for sendinger til Finland og Sverige af visse typer kød og æg (EUT L 271 af 15.10.2005, s. 17).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf
                  .


title: KOMMISSIONENS GENNEMFØRELSESFORORDNING (EU) …/… om en midlertidig undtagelse fra reglerne om præferenceoprindelse i delegeret forordning (EU) 2015/2446 for cykler fremstillet i Cambodja hvad angår anvendelsen under kumulation af cykeldele med oprindelse i Malaysia

text:
               KOMMISSIONENS GENNEMFØRELSESFORORDNING (EU) …/…

               af 8.3.2018

               om en midlertidig undtagelse fra reglerne om præferenceoprindelse i delegeret forordning (EU) 2015/2446 for cykler fremstillet i Cambodja hvad angår anvendelsen under kumulation af cykeldele med oprindelse i Malaysia

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen
                  1
               , særlig artikel 64, stk. 6, og artikel 66, litra b), og

               ud fra følgende betragtninger:

               (1)Ved Europa-Parlamentets og Rådets forordning (EU) nr. 978/2012
                  2
                indrømmede Unionen Cambodja generelle toldpræferencer. Den generelle toldpræferenceordning trådte i kraft den 1. januar 2014.

               (2)Forordning (EU) nr. 952/2013 giver mulighed for under visse nøje definerede omstændigheder og for visse varer at indrømme undtagelse fra reglerne om præferenceoprindelse til fordel for et præferenceberettiget land. I henhold til Kommissionens delegerede forordning (EU) 2015/2446
                  3
                gælder regional kumulation kun for lande i samme regionale sammenslutning, hvis landene er præferenceberettigede på det tidspunkt, hvor produktet udføres til Unionen.

               (3)Den 13. oktober 2016 anmodede Cambodja om en treårig forlængelse af den undtagelse, der indrømmes ved Kommissionens gennemførelsesforordning (EU) nr. 822/2014
                  4
               . I henhold til denne undtagelse kan Cambodja med henblik på fastsættelse af oprindelsen af cykler under HS-position 8712, som importeres fra Cambodja til Unionen, betragte cykeldele med oprindelse i Malaysia som dele med oprindelse i Cambodja i medfør af bestemmelserne om regional kumulation under den generelle toldpræferenceordning, selv om Malaysia ikke er et præferenceberettiget land.

               (4)Cambodja fremførte i sin anmodning, at landets cykelindustri har gjort sig store anstrengelser for gradvist at bringe sig i overensstemmelse med Unionens oprindelsesregler for de mindst udviklede lande (jf. bilag 22-03 til Kommissionens delegerede forordning (EU) 2015/2446), i henhold til hvilke de materialer, der bruges til at fremstille et produkt, og som importeres fra andre lande, ikke må overstige 70 %, for at produktet kan betragtes som havende oprindelse i det pågældende land. Cambodja konkluderede imidlertid, at landets cykelindustri har brug for mere tid for at opnå fuld overensstemmelse med Unionens oprindelsesregler for de mindst udviklede lande.

               (5)Ved brev af 17. februar 2017 anmodede Kommissionen Cambodja om at fremsende yderligere oplysninger. Ved brev af 15. juni 2017 fremsendte Cambodja sit svar på denne anmodning, og som følge heraf blev Cambodjas ansøgning dermed anset for at være fuldstændig.

               (6)Cambodja påviste i sit svar, at der er gjort en indsats for at gøre cykelindustrien mere uafhængig ved hjælp af investeringer, som sigter mod at oprette yderligere produktionslinjer for cykeldele (f.eks. stel, maling, svejsning eller fælge). Det forklares endvidere, at producenterne er blevet tilskyndet til at købe cykeltilbehør og emballagemateriale fra lokale leverandører for at øge den merværdi, der skabes i Cambodja. Cambodja har nu derfor sin egen politik for at gøre det interessant for investorer at oprette industriklynger i særlige økonomiske zoner til støtte for cykelindustrien.

               (7)Cambodja understreger, at der er behov for en yderligere forlængelse af undtagelsen for at fastholde fremdriften i landets cykelindustri og for at give nye projekter tid til at komme i gang, navnlig hvad angår fremme af investeringer i andre ASEAN-lande, hvilket vil medvirke til at dække behovene hos den cambodjanske cykelindustri for så vidt angår cykeldelenes kvalitet og pris.

               (8)Det fremgår af de yderligere oplysninger, at Cambodjas cykelindustri er tilstrækkelig uafhængig, og tallene i rapporten viser, at en vedvarende opfyldelse af oprindelsesreglerne, som tillader brug af op til 70 % af materialer uden oprindelsesstatus, nu er inden for rækkevidde. Grundet disse forbedringer er der derfor ikke behov for, at undtagelsen bliver forlænget for en længere periode, eller for, at undtagelsen skal omfatte et stort antal af de enheder, der importeres til Unionen. Eftersom undtagelsen for 2016 vedrørte 150 000 enheder, vil det være tilstrækkeligt med 100 000 enheder for at støtte Cambodjas cykelindustri i at blive fuldstændig uafhængig.

               (9)Ikke desto mindre forklarede Cambodja i sin anmodning, at den fulde udnyttelse af undtagelsen afhænger af de årstidsbestemte rytmer, der adskiller den periode, hvor der bestilles cykeldele (oktober-december), fra den periode, hvor disse cykeldele importeres fra andre lande (fra maj måned i det efterfølgende år til marts måned i det tredje år). Det forekommer derfor nødvendigt at fastsætte en tilstrækkelig lang periode, for at undtagelsen kan være til gavn. Af samme årsager bør forordningen træde i kraft på dagen for offentliggørelsen i Den Europæiske Unions Tidende.

               (10)Med henblik på en effektiv overvågning af anvendelsen af undtagelsen bør myndighederne i Cambodja regelmæssigt meddele Kommissionen oplysninger om de oprindelsescertifikater, formular A, som de har udstedt inden for rammerne af undtagelsen.

               (11)Undtagelsen bør gælde for alle produkter under HS-position 8712, der anvender dele under HS-position 8714 med oprindelse i Malaysia.

               (12)Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

               Artikel 1

               1. Uanset artikel 55, stk. 2, litra a), i forordning (EU) 2015/2446 er Cambodja berettiget til at gøre brug af regional oprindelseskumulation i overensstemmelse med afsnit II, kapitel 1, afdeling 2, i forordning (EU) 2015/2446 ved anvendelsen af cykeldele, der henhører under HS-position 8714, og som har oprindelse i Malaysia, til fremstilling af cykler, der henhører under HS-position 8712, og som skal eksporteres til Unionen.

               2. Der skal udfærdiges oprindelsesbeviser for disse cykeldele i overensstemmelse med afsnit II, kapitel 2, afdeling 2, underafdeling 2, i Kommissionens gennemførelsesforordning (EU) 2015/2447
                  5
               .

               Artikel 2

               Undtagelsen i artikel 1 gælder for produkter, der henhører under HS-position 8712, og som eksporteres af Cambodja og angives til fri omsætning i Unionen i den periode og op til de mængder, der er anført i bilaget.

               Artikel 3

               De mængder, der er fastsat i bilaget til denne forordning, forvaltes i overensstemmelse med artikel 49-54 i gennemførelsesforordning (EU) 2015/2447.

               Artikel 4

               I rubrik 4 på oprindelsescertifikater, formular A, der udstedes af de kompetente myndigheder i Cambodja, eller på oprindelseserklæringer, der er udfærdiget af eksportører registret i Cambodja, anføres følgende:

               "Derogation — Commission Implementing Regulation (EU) No …/2017"

               De kompetente myndigheder i Cambodja sender ved udgangen af den efterfølgende måned efter hvert kvartal Kommissionen en kvartalsopgørelse over mængderne af de i artikel 2 nævnte produkter, for hvilke der er udstedt oprindelsescertifikater, formular A, med angivelse af certifikaternes løbenumre.

               Artikel 5

               De kompetente myndigheder i Cambodja træffer alle nødvendige foranstaltninger for at sikre overholdelse af artikel 1 og 4 og for at etablere og vedligeholde administrative strukturer og systemer, der sikrer korrekt gennemførelse af den i artikel 1 omhandlede undtagelse, samt det administrative samarbejde, både med de malaysiske myndigheder og med Europa-Kommissionen og toldmyndighederne i Unionens medlemsstater, som fastsat i afsnit II, kapitel 2, afdeling 2, underafdeling 2, i gennemførelsesforordning (EU) 2015/2447.

               Artikel 6

               Denne forordning træder i kraft på dagen for offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 8.3.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 269 af 10.10.2013, s. 1.

                     (2)

                        Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).

                     (3)

                        Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).

                     (4)

                        Kommissionens gennemførelsesforordning (EU) nr. 822/2014 af 28. juli 2014 om en undtagelse fra forordning (EØF) nr. 2454/93 for så vidt angår oprindelsesreglerne i forbindelse med den generelle præferenceordning om cykler fremstillet i Cambodja og anvendelsen under kumulation af cykeldele med oprindelse i Malaysia (EUT L 223 af 29.7.2014, s. 19).

                     (5)

                        Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).

    ---documentbreak---

               DA

               BILAG

                           Løbenr.

                           KN-kode

                           Varebeskrivelse

                           Periode

                           Mængder
                           (i enheder)

                           09.8094

                           8712

                           Cykler uden motor (herunder trehjulede transportcykler)

                           Fra den xx.xxx 2017 til den 31. december 2019

                           100 000